Komisjoni määrus (EÜ) nr 158/96,

30. jaanuar 1996,

millega muudetakse määrust (EMÜ) nr 2670/81, milles sätestatakse üksikasjalikud rakenduseeskirjad kvooti ületava suhkrutoodangu kohta

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 30. juuni 1981. aasta määrust (EMÜ) nr 1785/81 suhkruturu ühise korralduse kohta, [1] viimati muudetud määrusega (EÜ) nr 1101/95, [2] eriti selle artikli 26 lõiget 3,

ning arvestades, et:

määruse (EMÜ) nr 1785/81 artiklis 26 sätestatakse, et C-suhkrut, C-isoglükoosi ja C-inuliinsiirupit ei tohi müüa ühenduse siseturul ja et need tuleb eksportida töötlemata kujul enne kõnealuse turustusaasta lõpule järgnevat 1. jaanuari; see artikkel näeb samuti ette maksu tasumise C-suhkru, C-isoglükoosi ja C-inuliinsiirupi puhul, kui nende eksportimise kohta töötlemata kujul ja ettenähtud ajavahemikul ei ole esitatud kindlaksmääratavaks kuupäevaks tõendeid;

määrusega (EMÜ) nr 1785/81 reguleeritud suhkruturu ühist korraldust on laiendatud CN-koodide ex17026090 ja 17029080 alla kuuluva inuliinsiirupi suhtes; seetõttu kohaldatakse selle toote suhtes nimetatud määruses sätestatud tootmiskvootide süsteemi; komisjoni määrust (EMÜ) nr 2670/81, [3] viimati muudetud määrusega (EMÜ) nr 1754/93, [4] tuleks samuti vastavalt muuta;

mitmepoolsete kaubandusläbirääkimiste Uruguay voorus sõlmitud põllumajanduslepingu tulemusel on alates 1. juulist 1995 kaotatud suhkruturu ühise korraldusega ettenähtud muutuvad impordimaksud; seetõttu tuleks nimetatud nõutav maks nüüd kindlaks määrata kõnealuse toote impordimaksu alusel;

kogemused on näidanud, et kindla suurusega maksu arvestamine eksportimisel suhkru või isoglükoosi asendamise korral ei ole põhjendatud;

käesolev määrus on kooskõlas suhkruturu korralduskomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määrust (EMÜ) nr 2670/81 muudetakse järgmiselt.

1. Artikli 1 lõige 1 asendatakse järgmisega:

"1. Määruse (EMÜ) nr 1785/81 artikli 26 lõikes 1 nimetatud tooteid käsitatakse ekspordituna, kui:

a) tootjaliikmesriigi pädeval asutusel on artiklis 2 osutatud tõendid C-suhkru, C-isoglükoosi või C-inuliinsiirupi eksportinud liikmesriigi kohta, ilma et see piiraks käesoleva määruse teiste sätete kohaldamist;

b) eksportiv liikmesriik võtab asjaomase ekspordideklaratsiooni vastu enne selle turustusaasta lõpule järgnevat 1. jaanuari, millal C-suhkur, C-isoglükoos või C-inuliinsiirup on toodetud;

c) C-suhkur, C-isoglükoos või C-inuliinsiirup või vastav kogus artikli 2 lõikes 3 määratletud tähenduses on ühenduse tolliterritooriumilt lahkunud hiljemalt 60 päeva pärast punktis b nimetatud 1. jaanuari;

d) toode on eksporditud ilma toetuse või maksuta denatureerimata valge suhkru või denatureerimata toorsuhkruna või CN-koodide 17026090 ja 17029990 alla kuuluva siirupina enne tahke suhkru faasi, näiteks isoglükoosi või inuliinsiirupina töötlemata kujul.

Kui esimeses lõigus sätestatud tingimusi ei täideta, käsitatakse asjaomast C-suhkru, C-isoglükoosi või C-inuliinsiirupi kogust müüduna siseturul, välja arvatud vääramatu jõu korral.

Vääramatu jõu korral võtab selle liikmesriigi pädev asutus, kelle territooriumil C-suhkur, C-isoglükoos või C-inuliinsiirup on toodetud, vajalikud meetmed nende asjaolude põhjal, millele asjaomane isik on viidanud.

Kui C-suhkur, C-isoglükoos või C-inuliinsiirup eksporditakse muu kui selle liikmesriigi territooriumilt, kus need on toodetud, võetakse need meetmed vajaduse korral pärast selle liikmesriigi pädevate asutuste arvamuse saamist."

2. Artiklit 2 muudetakse järgmiselt:

a) lõike 1 esimene lõik asendatakse järgmisega:

"1. Tõend selle kohta, et asjaomane tootja on täitnud artikli 1 lõikes 1 nimetatud tingimused, esitatakse selle liikmesriigi pädevale asutusele, mille territooriumil C-suhkur, C-isoglükoos või C-inuliinsiirup on toodetud, enne selle turustusaasta lõpule järgnevat 1. aprilli, mil see on toodetud.";

b) lõike 2 esimese lõigu punkt c asendatakse järgmisega:

"c) tootja kinnitus, et tema on C-suhkru, C-isoglükoosi või C-inuliinsiirupi tootnud.";

c) lõike 2 teine lõik asendatakse järgmisega:

"Kõnealune tootja võib eksportimiseks asendada C-suhkru muu CN-koodi 1701 alla kuuluva töötlemata kujul valge suhkruga või C-isoglükoosi muu samasuguse fruktoosisisaldusega isoglükoosiga, mille on tootnud teine sama liikmesriigi territooriumil asuv tootja.";

d) lõige 3 asendatakse järgmisega:

"3. Kui tootja toodetud C-suhkrut, C-isoglükoosi või C-inuliinsiirupit ladustatakse eksportimise jaoks väljaspool tootja tehast samas või muus liikmesriigis asuvas silos, laos või mahutis koos sama tootja või teiste tootjate toodetud muude suhkrute või muu isoglükoosi või muu inuliinsiirupiga nii, et nende vahel ei ole võimalik vahet teha, tuleb kogu ladustatavat suhkrut, isoglükoosi või inuliinsiirupit hoida kuni artikli 1 lõike 1 punktis b nimetatud ekspordideklaratsiooni vastuvõtmiseni tollikontrolliga võrdväärseid tagatisi pakkuva halduskontrolli all ja selle vastuvõtmise järel tollikontrolli all. Sel juhul lubatakse eksportida kõnealusele C-suhkru, C-isoglükoosi või C-inuliinsiirupi kogusele vastav ühenduses toodetud suhkru, isoglükoosi või inuliinsiirupi kogus, mida hoitakse samas silos, laos või mahutis kuni selle laost väljastamiseni, kõnealuse C-suhkru, C-isoglükoosi või C-inuliinsiirupi asemel väljapoole ühenduse tolliterritooriumi.

Kui CN-koodi 17019910 alla kuuluv C-suhkur on eksportimiseks pakendatud müügipakenditesse netomassiga kuni 1 kilogramm ja kui need on paigutatud saadetisse, mis sisaldab muid toiduaineid, mida tunnustatud heategevusorganisatsioon ekspordib C-suhkrut tootnud ettevõtte nimel ja arvel, ei käsitata seda toimingut asendamisena lõikes 2 määratletud tähenduses."

3. Artiklit 3 muudetakse järgmiselt:

a) lõige 1 asendatakse järgmisega:

"1. Asjaomane liikmesriik arvestab kogustelt, mis on artikli 1 lõikes 1 määratletud tähenduses müüdud siseturul, C-suhkru puhul vastavalt vajadusele 100 kg valge või toorsuhkru kohta, C-isoglükoosi puhul 100 kg kuivaine kohta ja C-inuliinsiirupi puhul 100 kg kuivaine kohta maksu, mis on väljendatud suhkru või isoglükoosi ekvivalendina ja mis on võrdne:

- asjaomase toote kõrgeima impordimaksuga ajavahemiku jooksul, mis hõlmab seda turustusaastat, mil kõnealune C-suhkur, C-isoglükoos või C-inuliinsiirup on toodetud, ja kõnealusele turustusaastale järgnevat kuut kuud,

ning

- 1,21 eküüga.";

b) lõige 4 asendatakse järgmisega:

"4. Selliste C-suhkru, C-isoglükoosi või C-inuliinsiirupi koguste puhul, mis on enne eksporti hävinud või saanud parandamatuid kahjustusi asjaoludel, mida asjaomase liikmesriigi pädev asutus tunnistab vääramatu jõuna, ei kohaldata lõikes 1 nimetatud asjakohast summat."

Artikkel 2

Käesolev määrus jõustub kolmandal päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 30. jaanuar 1996

Komisjoni nimel

komisjoni liige

Franz Fischler

[1] EÜT L 177, 1.7.1981, lk 4.

[2] EÜT L 110, 17.5.1995, lk 1.

[3] EÜT L 262, 16.9.1981, lk 14.

[4] EÜT L 161, 2.7.1993, lk 45.

--------------------------------------------------